Meesterbrein van ‘grootste bedrogsaak’ skuldig bevindArgieffoto Die Nasionale Vervolgingsgesag het Maandag gesê hy verwelkom die skuldigbevinding van Johannes van Staden in een van die grootste bedrogsake ooit in die Wes-Kaap. “Johannes Erasmus van Staden, die meesterbrein in een van die grootste BTW-bedrogskemas, is skuldig bevind in die Wes-Kaapse hooggeregshof,” het Eric Ntabazalila, woordvoerder van die NVG, gesê. “Die staat sal die hof nou versoek om hom ŉ lang tronkstraf op te lê.” Van Staden is skuldig bevind op aanklag van swendelary (die bestuur van ŉ onwettige onderneming), geldwassery en 27 aanklagte van bedrog wat daartoe gelei het dat die Suid-Afrikaanse Inkomstediens (SAID) van meer as R250 miljoen bedrieg is. Die misdade is tussen 2005 en 2008 gepleeg. “Die geld is aangewend om bates vir Van Staden in sy familietrust, Swordfish Trust, te versamel,” het Ntabazalila bygevoeg. “Die hof het bevind hy het die geld gebruik om sy luukse leefstyl te onderhou.” Dit het tydens die hofsaak aan die lig gekom dat Van Staden tussen Januarie 2006 en Oktober 2008 valslik aan die SAID berig het dat hulle meer as R3 miljard se vis uitgevoer het. Indo-Atlantic Shipping (Edms) Bpk, Southern Ocean Fishing (Edms) Bpk, (Indo-Atlantic Seafoods (Edms) Bpk en Southern Ocean Marine Corporation (Edms) Bpk is geregistreer as BTW-handelaars met Van Staden as die verteenwoordigende handelaar. Van Staden het daarna vervalste 201 BTW-vorms ingedien. Hy het onder andere ook BTW teruggeëis op die aankope van twee vissersbote wat nooit aangeskaf is nie. Die hof het bevind die beskuldigde het fakture in die naam van ŉ maatskappy genaamd Isotherm Fishing (Edms) Bpk uitgereik om BTW terug te eis. Daar is egter geen bewyse van dié transaksies nie en die fakture was klaarblyklik gefabriseer. Die SAID het meer as R250 miljoen in BTW-terugbetalings aan Indo-Atlantic oorbetaal. Van Staden het twee plase, verskeie voertuie, waaronder luukse voertuie, wild, ŉ vliegtuig en ander bates, wat in die familietrust se naam geregistreer is, aangeskaf. Hy het onder andere ook die geld gebruik om ŉ luukse straler te huur vir ŉ vakansie in Mauritius vir hom en sy gesin. Senior staatsadvokaat Freek Geyser het gesê die voorgeskrewe minimumvonnis is van toepassing op die verskeie aanklagte waarvan Van Staden beskuldig word. “Van Staden is tans in aanhouding en sal Dinsdagoggend aansoek doen om borgtog,” het Ntabazalila bygevoeg. “Die staat sal sy aansoek teenstaan. Ons glo hy moet in aanhouding bly tot hy gevonnis is.”